[{"text_idx": "#000001", "text": "Ar faes yr Eisteddfod Genedlaethol, mae'r cysylltiad Cymreig gydag un o'r cyfresi ac awduron mwyaf poblogaidd yn y byd wedi bod yn destun trafod."}, {"text_idx": "#000003", "text": "Yn ogystal a\u0302 dylanwad chwedlau a daearyddiaeth Cymru ar y straeon Middle Earth, mae'r dylanwad i'w weld ar un o'r ieithoedd gafodd ei chreu i'r gyfres."}, {"text_idx": "#000004", "text": "Mewn darlith ar y maes, mae'r academydd a'r bardd Eurig Salisbury wedi bod yn trafod y cysylltiad, a'i edmygedd ef o'r awdur."}, {"text_idx": "#000006", "text": "Bu'r bardd yn so\u0302n am ddarllen y llyfrau pan oedd yn fachgen ifanc, a'r effaith \"wnaeth newid fy mywyd i, newid popeth\"."}, {"text_idx": "#000007", "text": "Ers darllen The Lord of the Rings, dywedodd ei fod yn gwybod ei fod eisiau bod yn awdur, ac \"ennyn y teimlad o'n i wedi ei gael, cyffro mawr, a bod yn rhan o'r antur yma. O'n i isho creu'r un teimlad i bobl eraill\"."}, {"text_idx": "#000008", "text": "Bu'n so\u0302n am yr oriau a dreuliodd yn creu bydoedd dychmygol, wedi eu hysbrydoli gan waith Tolkien, a'r awydd i farddoni ddaeth ar o\u0302l darllen y straeon."}, {"text_idx": "#000009", "text": "Mae pobl sydd wedi astudio gwaith Tolkien yn cytuno bod llawer o'r fytholeg a gre\u0308odd yn ei straeon wedi ei dylanwadu gan Gymru, y Gymraeg a'i chwedlau."}, {"text_idx": "#000012", "text": "Yn o\u0302l Eurig Salisbury, y prif ddylanwad a gafodd y Gymraeg ar y straeon oedd mewn un o'r ieithoedd gafodd ei chreu - Sindarin, sef iaith yr elves."}, {"text_idx": "#000013", "text": "Dywedodd bod Tolkien wedi defnyddio gramadeg a threigladau Cymraeg fel sail i'r iaith newydd - ac mai dyna pam bod sw\u0302n cyfarwydd a naturiol i lawer o'r enwau a'r llefydd yn y llyfrau."}, {"text_idx": "#000015", "text": "Mae Eurig Salisbury o'r farn bod y llyfrau wedi rhoi'r sail i Tolkien greu ieithoedd newydd i'w lyfrau."}, {"text_idx": "#000016", "text": "O ganlyniad, dywedodd y byddai llyfrau The Lord of the Rings a The Hobbit yn addas iawn ar gyfer eu cyfieithu i'r Gymraeg, a defnyddio barddoniaeth Gymraeg yn rhan o hynny hefyd."}, {"text_idx": "#000028", "text": "Pa ochr i'r ffens? Portread artist dur o'r byd wedi Brexit"}]